google/wiki40b huggingface dataset:
Iskiler

Iskiler er et geologisk fenomen som kun oppstår i områder hvor det er permafrost. En iskile er en massiv kileformet iskjegle som stikker 2-6 meter loddrett ned i bakken. Kilen kan være opp mot 200 meter lang, men blir sjelden større enn 1-4 meter bred. Iskilene dannes når jorden trekker seg sammen som følge av vinterens kulde. Vannet som kommer ned i sprekken presser jorden fra hverandre, og det oppstår en jordvoll. Når isen er tint, ser man etter mange år en tom sprekk som står igjen.
Frekhaug vinduet

Historie

Det første Frekhaug-vinduet så dagens lys i 1938. I leide lokaler i det gamle garveriet på Frekhaug ble det produsert både vinduer, dører, kjøkken, trapper og møbler. Navnet var Frekhaug Trevarefabrikk og bak etableringen stod tre lokale snekkere.
I 1943 bygget Frekhaug Trevare sin første fabrikk ved kaien på Frekhaug. Til å begynne med var det ingen vei dit, og alle materialer og varer måtte fraktes med båt. Den lokale fergen mellom Salhus og Frekhaug ble også tatt i bruk som transportmiddel.
Etter hvert ble produksjonen mer spesialisert mot vinduer og balkongdører. I 1980 flyttet Frekhaug Trevarefabrikk inn i nye lokaler på Mjåtveit, og siden den gang er fabrikken utvidet fire ganger.

Eierskap

Frekhaug Vinduet er en del av Inwido Norway.
Blandingsøkonomi

Blandingsøkonomi er en økonomisk struktur som innebærer et kompromiss mellom privat (markedsøkonomisk) og statseid (planøkonomisk) industri. Den private virksomheten skjer under betingelser som det offentlige bestemmer. 
Blandingsøkonomi er det mest utbredte økonomiske systemet. Grunnen til at det er såvidt utbredt, er at visse markeder vanskelig kan styres av privat sektor, og ønsket om et velferdssamfunn med billigere helsetilbud og skoler. Det finnes områder som ikke kan drives med overskudd, men som er viktige for samfunnet. Det er ingen privat aktør som frivillig ville startet produksjon når det er umulig å gå med overskudd. Dette er gjerne i markeder med naturlig monopol. I en blandingsøkonomi der noe er statlig styrt betaler innbyggerne skatter for at staten skal produsere visse tjenester som ikke hadde vært lønnsomt for det private. Hvis det skulle blitt drevet privat hadde det ført til store kostnader for den enkelte som valgte å bruke disse godene.
Centralia kraftverk

Centralia kraftverk er et varmekraftverk i Lewis County, beliggende midt i den vestre delen av delstaten Washington i det nordvestlige USA. Det er delstatens eneste kullkraftverk, og har en installert produksjonskapasitet på 1 404 MW, fordelt på 2 like store blokker / turbiner. Operatør er TransAlta Inc.
Anlegget ble bygget ut i årene 1970–1973. Brenselkilden er sub-bitumenøst kull, lignitt, og naturgass (322 MW). 
Utslippene av CO2 i 2007 var totalt 12,1 mill tonn.
Megasoma punctulatus

Utseende

En stor (3-4 centimeter) og tung bille, en av de mindre artene i slekten Megasoma. Kroppen er brunsvart, litt blank. Hannen har et kort, to-grenet horn (rettet framover) på hodet. På pronotum er det en skrått fremoverrettet pigg på hver side, og et kort horn i midten. Beina er lange og kraftige, leggene har to tenner på utsiden. Hunnen mangler horn i likhet med de fleste andre hornbiller, hannen hos denne arten utmerker seg ved å ha relativt korte horn.

Levevis

Arten lever i ørken og halvørken med spredte busker, særlig mesquite (Prosopis, erteblomstfamilien) mellom 1300-1500 meter over havet. De voksne billene er nattakttive i juli-august.

Utbredelse

Arten er utbredt i Arizona.
Cupvinnercupen i håndball for kvinner

Cupvinnercupen i håndball for kvinner var en håndballturnering for klubblag som årlig ble arrangert av European Handball Federation. Turneringen ble for første gang i spilt i 1976/77-sesongen, mens 2015/16-sesongen ble siste sesong.
Deltakerne var lag som hadde vunnet cupmesterskapet i sine respektive hjemland, samt at lag som ble nummer tre i gruppespillet i Mesterligaen senere entret turneringen. Turneringen startet i september og finalene ble spilt over to kamper (hjemme og borte) i mai.
Stockport

Etymologi

Stockport ble nedtegnet som Stokeport i 1170. Den meste aksepterte etymologien er at stedsnavnet er sammensatt av to ledd, hvor det siste leddet er angelsaksisk port henviser til «inngang, porthvelving, dør», kanskje i overført betydning til markedsplassen, skjønt port kan også ha betydningen «havn». mens siste ledd, stoc, henviser til en «grend», eller mer nøyaktig, en mindre bosetningen innenfor et gods. Eldre avledninger forklarte stock med palisade eller pæleverk (engelsk: stockade) i forbindelse med en festning, og som hadde en port. Festningen er sannsynliggjort ved Stockport Castle, en normannisk festning framstilt av typen motte-and-bailey fra 1100-tallet, første gang omtalt i kildene i 1173.

Sport

Byens fotballag er Stockport County FC, som for tiden (2010/11) spiller i Football League Two, det fjerde nivået i engelsk fotball. De spiller hjemmekampene på Edgeley Park.
Heerde

Sport

Kommunen har fem ikkeprofesjonelle fotballklubber: vv Heerde, SEH, WZC Wapenveld, vv Wapenveld og Vevo.
Deleaster dichrous

Utseende

En middelsstor (6,5-8,5 millimeter) kortvinge, rødbrun med svart hode og bakkropp. Arten kan ikke forveksles med andre norske Oxytelinae men kan minne om noen av slektene i underfamilien Omaliinae (kanskje særlig Anthophagus). Den skiller seg fra disse ved at den mangler punktøyne (ocelli). Antennene er temmelig lange og tynne, når omtrent bak til bakkanten av dekkvingene. Hodet er ganske stort, svart, med store, runde, utstående fasettøyne, bak disse ganske lange tinninger. Pronotum er omtrent så langt som bredt, bredest nær framkanten, tydelig smalere enn hodet. Dekkvingene er nær dobbelt så lange som og mye bredere enn pronotum, fint hårete, med parallelle sidekanter. Bakkroppen er ganske bred, mørkbrun til svart, beina forholdsvis lange.

Levevis

Arten lever på sandete elvebredder.

Utbredelse

Den finnes over så godt som hele Europa, også i Nord-Afrika og i Nord-Amerika.
Gullkalven (avgudsbilde)

Gullkalven er et gudebilde beskrevet i Bibelens 2. Mosebok, kapittel 32, under utferden fra Egypt. Gudebildet ble meislet og støpt under Arons ledelse fra øreringer av gull, mens Moses var oppe på Sinaifjellet for å motta de ti bud. Da Moses vendte tilbake fra fjellet, ble gullkalven kastet i ilden og malt til støv som ble strødd på vannet, og Moses lot folket drikke det.
Å «danse rundt gullkalven» har blitt en metafor for en streben etter materiell rikdom og dyrking av Mammon.
Austredalen

Austredalen / Sørdalen er et dalføre i bygda Hyen i Gloppen kommune, og så omtalt som østre Hyen. Mot sørvest i den samme bygda går Vestredalen mot Eikefjord i Flora kommune.
Dalføret Austredalen / Sørdalen strekker seg fra Hyefjorden i vest ved munningen av lakseelva, Åelva i vest, gjennom den nedre delen av dalen, et godt jordbruksområde kalt Ommedal. I denne delen av dalføret ligger Ommedalsvatnet, som også er vannkilden til Åelva. Gjengedalselva tømmer i det samme Ommedalsvatnet og henter vann lenger mot øst. Denne delen av dalen heter Gjengedal, og strekker seg til fjellterrenget innerst i Austredalen. Her ligger Storevatnet med hytter og støl. Mot
Det er planer for regulering av Åelva og bygging av Gjengedal kraftverk. Dette skal skje ved å utnytte vannfallet mellom Dalevatnet og foten av Gjengedalsfossen.
Spesielle navn

Spesielle navn er navn som bryter med navnetradisjon i en kultur. I norsk navnetradisjon har det ikke vært vanlig å la naturfenomen gi grunnlag for navn. Derfor har folk reagert på jentenavnene Nordøsta, Storma og Orkane, som sannsynligvis ble gitt fordi de aktuelle jenten ble født mens det var uvær. (Nordvesta Orkana er en vanlig referanse til disse navnene.) Heller ikke navn etter oppfinnelser og nyanskaffelser har vært godtatt, og Rullgardina kommer derfor også i gruppen spesielle navn. 
I Norge har man hatt en navnelov for å regulere slike forhold.
American Film Institute

Historie

Det amerikanske filminstituttet ble grunnlagt gjennom et presidentmandat kunngjort i 1965 i rosehagen i Det hvite hus av Lyndon B. Johnson – om å etablere en nasjonal kunstorganisasjon for å bevare historien i Amerikansk film-arv, utdanne neste generasjon av filmskapere og ære kunstnere og deres arbeid. To år senere, i 1967, ble AFI etablert, støttet av National Endowment for the Arts, Motion Picture Association of America og Ford Foundation.
De opprinnelige 22-medlemmene i styret inkluderte leder Gregory Peck og nestleder Sidney Poitier , så vel som Francis Ford Coppola, Arthur Schlesinger, Jr, Jack Valenti og andre representanter fra kunst og akademia.
Instituttet etablert et opplæringsprogram for filmskapere kjent som Center for Advanced Film Studies. Også skapt i de tidlige årene var et repertoar med filmutstillings program på Kennedy Center for the Performing Arts og AFI Katalogen over spillefilm — en vitenskapelig kilde for Amerikansk filmhistorie. Instituttet flyttet til sin nåværende åtte mål store Hollywood campus i 1981. Filmtreningsprogram vokste inn i AFI Conservatory, et akkreditert akademisk skole.
AFI flyttet sin presentasjon av første kjøring og auteur filmer fra Kennedy Center til den historiske 1938 Art Deco-AFI Silver Theatre and Cultural Center, som nå er vert for to store filmfestivaler – AFI Fest og AFI Docs – og gjorde AFI til den største ideelle filmutstiller i verden. AFI utdanner publikum og anerkjenner kunstnerisk dyktighet gjennom tildelingar programmer og 10 Topp 10-Lister.

AFI Awards

Hvert år hedrer AFI Awards de ti fremragende filmene og de ti fremragende tv-programmene. Prisen annonseres i desember, og en privat lunsj for prismottakerne foregår påfølgende januar.
AFI Awards ble første gang annonsert i 2000.

AFI 100 År-serien...

AFI 100 År... - serien, som gikk fra 1998 til 2008, og opprettet juryerte lister med USAs beste filmer i kategorier som Musikaler, Latter og Spenning, oppfordret nye generasjoner om å oppleve klassisk Amerikansk film. Juryene besto av over 1500 kunstnere, akademikere, kritikere og historikere, med filmer valgt ut basert på filmens popularitet over tid, historiske betydning og kulturell innvirkning. Citizen Kane ble kåret til den beste Amerikanske film to ganger.
Albor Tholus

Albor Tholus er en utdødd vulkan i Elysium Planitia-regionen på planeten Mars. Den ligger sør for nabovulkanene Elysium Mons og Hecates Tholus. Albor Tholus er 4,5 kilometer høy og har en diameter på 160 km på bakkenivå. Kalderaen har en diamter på 30 km og 3 km dyp. Sammenlignet med terrestriske vulkaner er kalderaen svært dyp. Undersøkelser av ESAs Mars Express-sonde fant ut at vulkanene i Elysium-regionen tidligere har vært aktive over lengre perioder.
Buceros

Etymologi

Slektsnavnet Buceros betyr med horn som en okse og stammer fra det greske uttrykket boukerōs (βουκερως), som består av forstavelsen bous (βους = okse) og endelsen kerōs (κερως = horn). Slektsnavnet er således opphav til både det vitenskapelige familienavnet Bucerotidae og ordensnavnet Bucerotiformes.
Typearten er neshornfugl (B. rhinoceros), som derav også er opphav til gruppenavnet for underfamilien.

Biologi

Det tar tid før hornfugler blir blir voksne, og artene i Buceros er trolig de som bruker lengst tid av dem alle. De hekker ikke før de er omkring 5–6 år gamle. Til gjengjeld lever de lenge. Det er for eksempel kjent, at storhornfugl (B. bicornis) kan leve til den blir mer enn 60 år, ja kanskje til den blir over 70 år gammel.

Taksonomi

Blodhornfugl (B. hydrocorax) blir av og til regnet som konspesifikk med B. mindanensis (mangler norsk navn), som noen regner som en sørlig underart av samme art etter at Sibley & Monroe (1990, 1993) slo dem sammen. HBW Alive og BirdLife International regner dem nå som to selvstendige arter, etter at del Hoyo & Collar (2014) splittet dem. B. mindanensis skiller seg fra B. hydrocorax gjennom blant annet å være fysisk mindre og at den ytre halvdelen av nebbet er markant blekgult.
Noen har også regnet hjelmhornfugl (Rhinoplax vigil) til denne slekten, men en slik plassering savner allmenn aksept i dag.
Verdensmesterskapet i gymnastikkhjul

VM i gymnastikkhjul arrangeres av Det internasjonale gymnastikkhjulforbundet (IRV), og har vært arrangert siden 1995.
Det konkurreres i linje, spiral og hopp, og fra VM 2013 konkurreres det også med monowheel.
Scorpionidae

Utseende

Forholdsvis slankbygde skorpioner med meget kraftige pedipalper (klør), ofte svarte på farge. De har et tykt, hardt skall. Brystplaten (sternum) er femkantet. Noen av artene blir temmelig store, for eksempel Pandinus imperator og Heterometrus swammerdami som kan bli over 20 centimeter lange.

Levevis

Disse skorpionene lever mest i skog, men også på savanner. De fleste unngår svært tørre områder. De tilbringer dager i huler som de enten har gravd ut selv eller overtatt fra andre dyr, og går ut på jakt om natten. De fanger og knuser byttet med sine sterke klosakser, og bruker sjelden brodden.

Farlige arter

Artene i denne familien er ikke kjent for å ha sterk gift, noen av de store artene kan trolig gjøre vel så mye skade med de sterke klosaksene som ved brodden. Imidlertid kan artene i slekten Heterometrus (Sørøst-Asia) og Nebo (Midtøsten) ha potensielt farlige stikk.

Utbredelse

Familien i snever forstand er lever i Afrika og de sørlige delene av Asia. Diplocentrinae er utbredt over det meste av Jorda i varme områder.
Li skole (Nittedal)

Li skole er en ungdomsskole som ligger på Slattum helt sør i Nittedal kommune (Søndre Nittedal). Lihallen og Libadet ligger på det samme området, og Gjelleråsen Idrettsforenings kunstgressbaner ligger også tett inntil skolen. 
Skolen har om lag 470 elever som kommer fra de tre barneskolene Holumskogen, Slattum og Ulverud.
Der ingen skulle tru at nokon kunne bu

Der ingen skulle tru at nokon kunne bu er en norsk dokumentarserie som har gått på NRK1 siden 2002. Den har også gått i SVT. Programmet ble i perioden 2002–2014 ledet av Oddgeir Bruaset. I 2014 overtok Arve Uglum som programleder. Serien blir produsert av NRK Sogn og Fjordane
Første episode ble sendt 8. desember 2002. Serien fikk Gullruten 2008 i klassen beste magasin- eller livsstilsprogram.

Seriens tema og handling

«Vi bur oppå ein plass der som ingen skulle tru at nokon kunne bu», heter det i sangen om Anne Knudsdotter. Før var det mange som levde slik, nå er det bare noen få. Fremdeles finnes det mennesker som har slått seg ned milevis utenfor allfarveien – på et skjær i havet, på en fjellhylle eller i en veiløs avkrok langt ute i villmarken. – Alle har en spennende historie å fortelle, sier programlederen Oddgeir Bruaset.
I denne serien møter vi noen av disse menneskene som bor slik de gjør, ikke fordi de må, men fordi de vil. De gjør det fordi de mener at de får mer ut av livet ved å leve på en fredelig plett i enkle kår enn å stresse i en bygate i kamp med klokka.
- Målet med serien var å gi et innblikk i hvordan livet til disse menneskene arter seg, hvilke tanker de gjør seg og hvilke holdninger de har.
I serien ble vi blant annet nærmere kjent med en eneboer ved en fjord på Finnmarkskysten, en ung jente fra Kina som lever ved en fjordarm i Nordland, en kvinne fra Tyskland som har restaurert et gammelt, forfallent gårdstun lengst nord i Østerdalen, et par koneløse geitebønder i en fjellgrend i Hordaland, et gammelt ektepar som er de siste fastboende på øyene utenfor Oslo havn, og en ung samekvinne som sammen med foreldrene lever mange mil unna nærmeste nabo på Finnmarksvidda.
Cyclocephala modesta

Utseende

En nokså liten ( millimeter), avlang, halvmatt, brunrød hornbille. Hodet er mørkt. Arten har ikke horn på hodet eller groper på pronotum, kjønnene er forholdsvis like men hannen er litt smalere enn hunnen og har forstørrede forføtter.

Levevis

Larvene er kjent bare for et fåtall av artene, disse lever i jorda og eter på gressrøtter. De voksne besøker gjerne blomster.

Utbredelse

Arten er kjent fra Surinam  i nord til Argentina i sør.
USS «Donald Cook» (DDG-75)

Historikk

8. april 2014 ble det bekreftet offisielt fra militære tjenestemenn at USS «Donald Cook» skulle utplasseres i Svartehavet som tegn på støtte til østeuropeiske allierte som var bekymret for Russland sin styrkeoppbygging langs grensen til Ukraina.
12. april 2014 ble USS «Donald Cook» overflydd 12 ganger av et russisk Sukhoj Su-24 jagerfly. Ifølge amerikanske tjenestemenn forsøkte mannskapet flere ganger å kontakte piloten for å få vite hans intensjoner, og for å gi beskjed om å holde trygg avstand til skipet, men han svarte ikke.
Gulpudret rotvikler

Utseende

En middelsstor (vingespenn 12-16 millimeter), gråbrun vikler. Forvingen er gråbrun med gule skjell spredt jevnt og ganske tett utover hele vingeflaten. Den ligner på grå rotvikler (Dichrorampha plumbana), men sistnevnte har ikke gule skjell i vingens indre del. Ved forkanten er det noen litt utydelige, sølvgrå skråstreker, og ved ytterkanten noen små, svarte flekker. Bakvingen er gråbrun, bare ubetydelig lysere enn forvingen.

Levevis

Larven lever på røttene av reinfann (Tanacetum vulgare), av og til på prestekrage (Leucanthemum vulgare). De voksne viklerne flyr i mai-juni.

Utbredelse

Arten er utbredt i Europa, unntatt i sørøst, og også i den nordlige delen av Asia og i Nord-Amerika.
Fra Norge kjennes det bare ett enkelt funn, fra Bodø.
Elektronisk faktura

Elektronisk faktura er en faktura som overføres elektronisk fra selger til kjøper, og ikke på papir. 
Elektroniske fakturaer er en bestemt type EDI-melding (Electronic Data Interchange).  EDI omfatter andre strukturerte dokumenter som overføres elektronisk som ordrebekreftelser, prisfiler, o.l.
Elektroniske fakturaer deles ofte inn i to kategorier: bedrift-til-bedrift og bedrift-til-forbruker.

Bedrift-til-bedrift

Elektroniske fakturaer fra bedrift til bedrift (B2B på engelsk) kjenntegnes ved at de er beregnet for å kunne importeres i kundens økonomisystem. Noen eksempler er EDIFACT, ebXML,de norske e2b og eFaktura B2B samt det nye norske xml-formatet EHF(ehandelsformatet). EHF-standarden ser ut til å vokse frem som den ledende standarden for elektroniske fakturaer i B2B-markedet, takket være at statlige virksomheter og etter hvert også kommunale virksomheter krever at inngående fakturaer leveres på dette formatet.

Bedrift-til-forbruker

Elektroniske fakturaer fra bedrift til forbruker (B2C på engelsk) kjenntegnes ved at de er beregnet for å sendes fra en bedrift til privatpersoner. eFaktura er en slik elektronisk faktura.

Leverandører

Difi har en liste med leverandører som tilbyr elektronisk fakturering med EHF.
Perm gasskraftverk

Perm gasskraftverk er et gasskraftverk med en installert produksjonskapasitet på 2400 MW fordelt på 3 blokker, beliggende i Russland. Brenselskildene er naturgass. Anlegget ble påbegynt i 1980, og stod ferdig i 1990. I 2007 produserte kraftverket 14,25 TWh elektrisk kraft.
Odd Eidem

Biografi

Etter oppvekst på Hamar og examen artium (1931), ble han med i Mot Dag (1933), og lot seg inspirere av det Alf Larsen-ledede Janus (tidsskrift). Hans forfatterskap ble innledet
med en artikkel om den tyske immigrantlitteraturen (Hamar Arbeiderblad, 1935),  og den politiske roman Diktere i landflyktighet (1937).  
Tiden ga også  studieopphold i Amsterdam (1934, 38) og Paris (1937).  
Eidem studerte under A.H. Winsnes ved Universitetet i Oslo til magistergrad i litteraturhistorie (1938), og arbeidet derpå for Nansenhjelpen (1938–40).
Under den andre verdenskrig var han bosatt på Syljuåsen,  nordre Ring i Ringsaker,
blant annet med Arne Skouen.  Han satte tekst til komposisjonen Røkk Og Rull På Ring innspilt av Nora Brockstedt i 1957 med musikk av Hamar-komponisten Sverre Arvid Bergh.
Etter krigen ble han kjent for sitt virke i  VG (1945–77) som korrespondent fra Berlin og Midtøsten.  Derpå, etter noe sykdom, skrev han epistler for Aftenposten (1978–83), også utgitt (Under appelsintreet, 1981).  Han ble en mye omtalt teater- og litteraturkritiker, slik vist i utgivelsene Sett fra min stol (1965), Tilskueren (1975) og Goddag og adjø til 19 herrer (1977).  Hans egne drama, oppsatt på Nationaltheatret var Spillet om Bly-petter (1947), lystspillet MIN kvinne (1956) samt Guds gjøglere (1961) med bidrag fra komponisten Sverre Arvid Bergh og kunstneren Joseph Grimeland.  Eidem forfattet også  hørespill for Radioteatret i NRK, som Fredløs blant de døde, med Torolf Elster, André Bjerke, Arild Feldborg og Waldemar Brøgger.
Han var opptatt av riksmålssaken og bidro til Riksmålsforbundets magasin Ordet, under ledelse av André Bjerke.  Med Carl Keilhau skrev Eidem og Bjerke to av De Bakvendte bøkene (1950), og forfattet åtte Pedro-illustrerte sitat-samlinger Det norske språk fra uke til uke (1949–66) basert på leseres innsendte.  Han giftet seg med kritiker og journalist Bjørg Jønsson (1972) og redigerte Injurier (1965) med bidrag fra tretten samtidige kritikere av samtiden.  Eidem skrev for øvrig for Morgenbladet og Farmand.
Eidem var også kjent for sine flanerier (en sjangerblanding av novelle, epistel og kåseri med hyppige digresjoner) basert på oppvekst, samtid og reiser til Roma, Danmark, Thailand, Nord-Norge, Himalaya og USA. De er gjengitt i en rekke samlinger, den første utgitt under psevdonymet Justino Valente (1949), den kanskje mest kjente var Chianti og levertran (Hans Reitzels forlag, Danmark 1953; Kefir og Chianti, Cappelen 1958). De inneholder en rekke aforismer, deriblant «Nordmenn er sjelden spontane før de får tenkt seg om».
Eidem oppsummerte sin gjerning i boken Con amore – erindringshistorier (1983). Hans opptredener i radio kan  høres i Gunnar Haugan's CD-samling Hørerøret (NRK og Lydbokforlaget, 2006). At han led av Alzheimers, fremgår av en biografi skrevet av hans enke Bjørg Jønsson.
Carleton College

Rangeringer

U.S. News & World Report rangerte Carleton College som nummer 8 blant liberal arts-collegene i USA i 2015, Forbes plasserte det på 30.-plass blant alle colleger i USA, mens Washington Monthly rangerte det som nr. 2 av amerikanske liberal arts-colleger i 2014.
Carleton College var ikke å finne blant de 500 beste universitetene i verden i Times Higher Education World University Rankings 2014-2015, i QS World University Rankings for 2014 eller i Academic Ranking of World Universities (Shanghai-rankingen) for 2014.
Sfærisk trekant

En sfærisk trekant er en trekant på overflaten av en kule. Den ligger slik at dens sider utgjøres av storsirkler på kuleflaten. Hjørnene i trekanten er gitt ved skjæringspunkter mellom storsirkelene og betegnes med A, B og C i figuren til høyre.  Den indre vinklen til trekanten i hjørnet A betegnes med den greske bokstaven α. Det er den dihedral vinkelen mellom de to planene som inneholder storsirklene gjennom punktet A. Det tilsvarer vinkelen mellom de to tangentene i det samme punktet langs sirkelbuene AB og AC.  På samme måte er trekantvinklene β og γ definert. Er en av disse hjørnevinklene lik 90°, kalles trekanten for rettvinklet.
 
Siden AB i trekanten er motsatt hjørnet C. Sett fra sentrum i kulen spenner den ut en vinkel som betegnes med den latinske bokstaven c. Er radius i kulen R, er lengden av denne trekantsiden |AB| = cR. På samme måte er  |BC| = aR og |CA| = bR. Ofte angis størrelsen på sidene i trekanten kun ved vinklene a, b og c som i figuren. Det tilsvarer at man betrakter en sfærisk trekant på en kule som har radius R = 1. I denne notasjonen sies en sfærisk trekant med minst en sidekant lik 90° å være rettsidet.
For hvert av hjørnepunktene i trekanten er det tre antipodale skjæringspunkt A' , B'  og C'  som ligger diametralt motsatt hjørnene A, B og C. Trekanten A'B'C' kalles den inverse trekanten til ABC. Det er i alt seks slike skjæringspunkt  mellom tre storsirkler slik at de gir til sammen åtte trekanter på kuleflaten. De resterende seks er A'BC, AB'C, ABC' , A'B'C, AB'C'  og A'BC' . Størrelsen av de indre vinklene i disse trekantene vil hver ligge mellom 0° og 180°. Summen av vinklene i en trekant må derfor være mindre en 540°. Den må også være større enn 180° som man kan se ved å la den ene vinkelen i trekanten bli veldig liten. Det tilsvarer at vinkelsummen α + β + γ ligger mellom π og 3π radianer. Fra kravet om at hver hjørnevinkel skal være mindre enn π, følger at hver side i trekanten også må være mindre enn π.  Derfor kan ikke summen a + b + c av sidelengdene i trekanten overstige 3π  når de måles i vinkelenheter. Læren om sammenhengen mellom vinkler, sider og areal i en sfærisk trekant kalles sfærisk trigonometri.